ብአዴን በ2010 ዓ.ም ስኬታማ ተግባራትን ለማከናወን የሚያስችል ቅድመ ዝግጅት ማድረጉን ገለፀ
ከመስከረም 4-9/2010 ዓ.ም በባህር ዳር ከተማ ሲካሄድ የቆየው የብአዴን ማእከላዊ ኮሚቴ ስብሰባ የኢህአዴግ ምክር ቤት ያካሄደውን አጠቃላይ ስብሰባና አቅጣጫ መሰረት በማድረግ መካሄዱን እና በዚሁ የብአዴን ማእከላዊ ኮሚቴ ስብሰባ በ2009 ዓ.ም በተቀጣጠለው የተሃድሶው ንቅናቄ ሂደት ውስጥ የተመዘገቡ ስኬቶች፣ንቅናቄው ያለበት ደረጃና የወደፊት ትኩረቶች የሚኖራቸው ማእቀፈፎች ዋነኛ አጀንዳ ሆነው ውይይት መካሄዱን የብአዴን ሊቀመንበር ክቡር አቶ ደመቀ መኮንን ለጋዜጠኞች በሰጡት ጋዜጣዊ መግለጫ አብራርተዋል፡፡
በውይይቱ በ2009 ዓ.ም የ2ተኛው የእድገትና ትራንስፎርሜሽን ዘመን የመንግስት አፈፃጸም ምን ይመስል እንደነበርና የተገኙ ለውጦች፣ ብሎም ለወደፊት ሊሻሻሉ የሚገባቸውን ጉዳዮች ማእከላዊ ኮሚቴው በጥልቀት ገምግሟል፡፡ የብአዴን አመራሮች እና የአባላት ሚና እንዲሁም የንቅናቄው ዋነኛ ባለቤት የሆነው ህዝብ የነበረው ተሳትፎ ነጥሮ እንዲወጣ የተደረገ ሲሆን በ2010 ዓ.ም መከናወን በሚገባቸው ክልላዊና ሀገራዊ እቅዶችን ዙሪያ ማእከላዊ ኮሚቴው ዝርዝር ውይይት ማድረጉንም ሊቀመንበሩ ገልፀዋል፡፡
ከዚህ በተጨማሪም በጥልቀት የመታደስ ንቅናቄውን መሰረት በማድረግ የአመራሩ ቁመናና ስነ-ምግባር ምን ይመስል ነበር? በሚለዉና ሌሎች ጥያቄዎች ላይ እና ፖለቲካል ኢኮኖሚው የኪራይ ሰብሳቢነት ፖለቲካል ኢኮኖሚን በመቀልበስና የልማታዊነት አስተሳብና ተግባር የበላይነት እንዲይዝ ከማድረግ አኳያ የታቀዱና የተፈፀሙ ተግባራት ምን ይመስሉ ነበር በሚለዉ እንዲሁም ብልሹ አሰራሮችንና ኪራይሰብሳቢነትን በመታገል ረገድ የተከናወኑ ስራዎችና በሂደቱ የህዝብ ተሳታፎን ከማረጋገጥ አንፃር የተከናወኑ ስራዎችንም በዘርዝር ተፈትሸዋል፡፡ አቶ ደመቀ ህብረተሰቡ የሚያነሳቸውን ጥያቄዎች በመመለስና ችግር ፈቺ አመራር በመስፈን ረገድ የተከናወኑና ቀሪ ተግባራትንም ኮሚቴው በዝርዝር መገምገሙነንነና የቀጣይ አቅጣጫ ማስቀመጡን ጨምረው እንደገለፁ ከክልሉ መንግስት ኮሙኒኬሽን ቢሮ የተገኘዉ መግለጫ አመልክቷል፡፡